Papersnake/gushiwen huggingface dataset:
送杜丞
李新（宋代）

鸭头未换秋豀绿，涨水吹沙乱泥玉。
孤城雨过星斗稀，晓起为谁歌别贡。
江皋人散空鸥鹭，飞截长烟断寒素。
当年珠佩更悠悠，岸草黄花重回顾。
细看锦囊诗字字，杜郎生得真男子。
太尉国风偃如草，丞相家声清似水。
八月凉风来，吹断浮阴云。
风樯急转望中远，明日东苑生清芬。
祷雨颂
释德（宋代）

振法雷，击法鼓。
布慈云，洒甘露。
田园乐七首 其六
薛蕙（明代）

扫石旋铺琴席，临流试泛酒卮。山水依依可恋，风尘扰扰何为。
拟唐人十二月乐章并闰月 其一 正月
胡奎（元代）

青阳荡荡天门开，太乙神君天上回。翠旗青仗出蓬莱，金花叠鼓鸣春雷。

黄河冰裂鱼龙喜，煖绿鳞鳞凤池水。曲尘吹黄上宫柳，明日朝天称万寿。
洞庭登陆池楼
张埴（宋代）

成陆成池嘘吸间，是谁梦里得其端。
茫乎世界虚空立，到此人其束缚宽。
潮色龙边涂月湿，卿心雁外抱云寒。
明朝又踏桃源去，所可忧兮行路难。
江城子·晚日金陵岸草平
欧阳炯（五代）

晚日金陵岸草平，落霞明，水无情。六代繁华，暗逐逝波声。空有姑苏台上月，如西子镜照江城。
和余教授
王庭圭（宋代）

词高云蔼蔼，笔扫阵堂堂。妙绝江南社，清新乐府章。

穷通元自乐，身世两相忘。不下千寻海，焉能得夜光。
子由生日
苏轼（宋代）

上天不难知，好恶与我一。
方其未定间，人力破阴骘。
少忍待其定，报应真可必。
季氏生而仁，观过见其实。
端如柳下惠，焉往不三黜。
天有时而定，寿考未易毕。
儿孙七男子，?三子四孙。
?次第皆逢吉。
遥知设罗门，独掩悬罄室。
回思十年事，无愧箧中笔。
但愿白发兄，年年作生日。
东轩即事
喻良能（宋代）

啸傲东轩得此生，平章物理忆渊明。
晴塘滟滟起萍浪，夏木阴阴求友声。
聊欲庶几三不惑，谁能复较四难并。
旋烧蟹眼烹鹰爪，啜罢呼儿课二京。
祖樾寺
玄烨（清代）

青山横古寺，羽旆陟层巅。地僻茅堂小，桥危石径穿。

夏条含嫩叶，春卉发馀妍。寂寞空林午，时闻钟磬传。
摸鱼儿
许有壬（元代）

买陂塘旋栽杨柳，田家小小成务。一年清景君须记，大胜草烟花雨。

冰冱渚。把一片玻璃，围护琼瑶屿。钩帘独语。是天富吾家，地输清供，种种出奇趣。

桑榆乐，造物而今已许。一竿自惜归吕。圭塘欸乃烟波曲，却作腐儒章句。

尊有醑。是波若神汤，世与诗同谱。谁能复古。且池上观梅，炉中煨芋，灯下治书圃。
轼以去岁春夏，侍立迩英，而秋冬之交，子由
苏轼（宋代）

曈曈日脚晓犹清，细细槐花暖欲零。
坐阅诸公半廊庙，时看黄色起天庭。
寄李俌
刘商（唐代）

挂却衣冠披薜荔，世人应是笑狂愚。

年来渐觉髭须黑，欲寄松花君用无。
寓轩用竹为窗隔以禦西风戏成小诗纪其事示志宏
李纲（宋代）

昔我自帝所，远谪来沙阳。由春以涉夏，及此秋气凉。

节物日凄紧，白露结为霜。行当入室处，聊复葺我堂。

伐竹制窗牖，朴素无青黄。西风屏寒色，短日来孤光。

草木已零落，但闻菊蕊香。超然适燕处，便足傲羲皇。

释氏戒恋著，一宿寄枯桑。今我日必葺，于道无乃荒。

彼以著故戒，无著何所妨。譬犹梦中境，离著可两忘。

傥能达此理，随寓皆道场。
章夏
徐锦（清代）

前山凤回翔，后山龙腾踊。偪仄盘线路，俯视神一悚。

路转峦西回，林霏隔溪滃。振策朔风劲，泼面寒雾重。

吞日岭中裂，扶崖云四拥。欲落不落势，石骨与秋耸。

匹马踏之上，全山绿俱动。轮辕走诘屈，出险可贾勇。

驻辔定惊魂，罡飙吹傱傱。夕阳迫崦嵫，炊烟起遥陇。
观壁间郑宣威早春赏杏花之作司令洪太命余即
程公许（宋代）

乍听归燕语窗栊，催放莲灯万炬红。
扫尽妖氛春色外，唤回和气雨声中。
时机翻覆须天定，人事扶持愿岁丰。
幕府贤劳愧群彦，吟诗留俟采民风。
剑门
杨鸾（唐代）

剑门高阁倚崔嵬，蜀国风烟一线开。怪石当关森似削，惊涛胾地殷如雷。

人矜绝险空诗笔，天入中原失霸才。欲问勒铭千载事，暮云飞处乱猿哀。
谢玄庙
曾极（宋代）

儿辈能军国未危，更令朱序助声威。
秦人若也全师集，云母车盛晋鼎归。
寺居寄杨侍御
周贺（唐代）

雨过北林空晚凉，院闲人去掩斜阳。十年多病度落叶，

万里乱愁生夜床。终欲返耕甘性拙，久惭他事与身忙。

还知谢客名先重，肯为诗篇问楚狂。
谢张朝用送沙梨
袁衷（明代）

黄图张公有佳实，大谷离离赤如日。含消何用汉园苏，海内一株世稀得。

摘来寄我一百枚，悚然受之畅胸臆。燕寝凝香清坐馀，剖试细啖甜如蜜。

席珍信是百果宗，宁数可交崧舫栗。梁侯稀柿誇罕论，安期瓜枣称神物。

我今获此胜道游，浪道南方有三尺。长歌寄谢情无穷，何日洛亭纪君德。
平戎辞
王涯（唐代）

太白秋高助发兵，长风夜卷虏尘清。

男儿解却腰间剑，喜见从王道化平。
赠李通直
徐积（宋代）

昨见君家父祖碑，德功俱茂节多奇。初终义正今难有，积累源深后可知。

但得名为骐骥子，何须身到凤凰池。其先付予皆良法，随所居官任设施。
次韵和允中送觉师
沈辽（宋代）

心在白云居，逍遥谁复如。从来机事少，终与俗情疏。

师已脱敝屣，吾方还故庐。他年若相见，应更老渠渠。
富文赠桂花
王十朋（宋代）

夔有百花无此香，两年官舍负秋光。使君元是蟾宫客，赠我数枝金粟黄。
题城南书院三十四咏
张栻（宋代）

秋风飒飒林塘晚，万绿丛中数点红。
若识荣枯是真实，不知何物更谈空。
旧将军
李商隐（唐代）

云台高议正纷纷，谁定当时荡寇勋。

日暮灞陵原上猎，李将军是故将军。
绍兴十三年发皇后册宝十三首 其十
郊庙朝会歌辞（宋代）

素月澄辉，众星显列。炳为天文，各有攸别。椒房既正，阴教斯设。

关雎麟趾，应如响捷。
皇州春色歌送余君房沈肩吾
欧大任（明代）

忆昔曾逢小谢游，歌中春色满皇州。皇州盛丽可想见，今日长安古蓟丘。

百二山河佳气迥，三千宫殿翠云浮。宫桃似锦笼仙苑，禁籞飘英泛御沟。

御沟流水椄平桥，戚里侯门傍九霄。绀幰青牛纷屡过，朱帘紫燕竞相邀。

烟深树下银镫出，日暖楼中宝瑟调。曲槛移春多粉黛，华堂宴客半金貂。

貂蝉莫问金张里，尘起九衢带三市。频来御史府中趋，醉嗔丞相车前倚。

汉家全盛正斯时，五柞长杨猎骑驰。细草渐连千里路，新莺初转万年枝。

郊原绮错青阳遍，歌管云停白昼迟。太液晴波光似练，未央垂柳色如丝。

柳色波光杳霭间，神皋五畤直南山。看君并辔长安日，红杏花边一醉还。
小圃有双莲夏芙蓉之喜文字祥也各赋一诗为宗
刘克庄（宋代）

一色双葩费剪裁，固知造物巧胚胎。
机云乍自吴中出，坡颍初从蜀道来。
佳谶似因先辈设，瑞苞不为老人开。
集英明岁薰风里，席上英才即斗魁。
寿富阳宰
曾丰（宋代）

秋途琴剑留东坰，午夜斋房发西棂。
协气横流太白岭，祥光上属长庚星。
诘朝廉访太丘长，三千珠履罗芝庭。
诞弥厥月众所贺，止或尼之岂忘情。
饮君以蜀州竹叶之酒，食君以郦县菊花之英。
挼英探酒非俗事，敢烦素素相卿卿。
既多且旨奉以进，乃赓载歌坐而听。
酒有香于以却君之宣发，英有味于以制君之颓龄。
爬搔黑头载大豸，磨切龆齿吞长鲸。
二十四考相唐国，一百六岁侯罗城。
貂蝉何加外望重，钟鼎不屑初心轻。
拔脚归寻耕钓盟，割棕为笠藜为羹。
一洗重盖兼珍腥，吾身吾口已中清。
露顶洒风漱泠泠，更与赤松俱长生。
一枝酒
易顺鼎（清代）

湖海平生，问几番憔悴，慵歌倦酒。坠欢偷记，付与绿笺红豆。

颦酒怨晚，料有个小眉清瘦。到而今寸寸相思，都挂短亭烟柳。

情多易成孤负。甚江淹才尽，别怀依旧。禅心定了，更破暗愁拖逗。

人天絮影，还怕是飘零未彀。应寻遍卅六璇宫，念奴在否。
和千家诗六十首 其二十五 北山
李江（明代）

钟山倒影入寒陂，南北风烟慨昔时。花草有情皆偶见，千年勘破此机迟。
再和油字韵
朱熹（宋代）

楚山黄落正离忧，喜见寒杉卷碧油。倦客今年真白发，羽人何日定丹丘。

奇兵捷出吾当避，狭路争先子不犹。个里竟能无一语，应惭二鸟起相酬。
送清凉淮海和尚住万年
释普济（宋代）

潮声忽转石头城，大舍峰高侧耳听。
五百个僧都不会，教他一一侍巾瓶。
投龙潭
陈肃（宋代）

流瀑落深潭，叠响如惊雷。
跳波夹乱石，突兀寒如堆。
潭上片云起，千山风雨来。
杂兴六言十首
刘克庄（宋代）

昔从西山授业，屡言后村当仁。
伯纪盖同学子，履常真对掌人。
采桑子
欧阳修（宋代）

画楼钟动君休唱，往事无踪。聚散匆匆。今日欢娱几客同。

去年绿鬓今年白，不觉衰容。明月清风。把酒何人忆谢公。
夜坐兼戏环上人 其一
李彭（宋代）

蠹简聊宽岑寂，榴花颇慰榛芜。莫问草玄上白，须令看碧成朱。
岳上作
修睦（五代）

始好步青苔，蝉声且莫催。辛勤来到此，容易便言回。

远水月未上，四方云正开。更堪逢道侣，特地话天台。
四月初八
释居简（宋代）

只么随流去，如何庆佛生。飘零嗟劫浊，湔洗俟河清。

托讽知无益，谗谀又不情。韶阳奉尘刹，不荐一杯羹。
谢李公择惠妙墨二饼
郭祥正（宋代）

南山来松节，北山割麝脐。烧烟扫煤和胶漆，篆记岁月形蛟螭。

集贤学士久珍玩，云初得自扶桑枝。张翁所作又精绝，磨刮不动犹坚犀。

邺台古瓦汲水试，黑云随手生冰池。况君学术老益富，六经秘法穷无遗。

明窗静几列毫楮，而与此物真相宜。草玄著就垂万世，忠厚自任陈安危。

嗟予吏役久零落，至宝暗赠宁非痴。呜呼大禹已往不复见，一尺浑厚疑玄圭。
题永叔白兔同贡甫作
刘敞（宋代）

梁王兔园三百里，不闻有与雪霜比。今公畜此安取之，莹若寒玉无磷缁。

春秋书瑞不常有，历年旷世曾一偶。宁知彼非太阴魄，凤凰麒麟亦郊薮。

周南之人公腹心，张罝肃肃横中林。献全不损一毫末，顾直肯计千钧金。

雕笼密槛回君宠，初不惊人有时拱。由来文采绝世必见羁，岂能随众碌碌自放原野为。
山路见花
崔橹（唐代）

晓红初拆露香新，独立空山冷笑人。

春意自知无主惜，恣风吹逐马蹄尘。
人境庐杂诗 其二
黄遵宪（清代）

门前几株树，树外一亭茅。唼絮鱼行水，衔雏鸟恋巢。

月随瓜架漏，花入药栏交。难怪陶徵士，移居乐近郊。
十一月望后同徐子融黄子功送先生归闽是夕宿
陈文蔚（宋代）

先生风节本高寒，千仞峰头雪正漫。
一夕诸生聆妙论，时人莫作剡溪看。
寄题邓成这粟庵
王洋（宋代）

一粟本非悭，纵横透入关。
要知千种解，不离一尘间。
透彻通真境，拘留即妄攀。
须弥聊比喻，未是最高山。
李觏以太学助教召曾巩以进士及第归俱会郡下素闻两人之贤留饮涵虚阁
刘敞（宋代）

孤鸾方北游，威凤复南翔。邂逅中道遇，其音何锵锵。

太平向百年，此固多美祥。扰扰都人士，争先觌辉光。

虽无醴泉流，江水清且长。虽无朝阳桐，翠树茂且芳。

念将万里逝，愿得少徬徨。为君赋卷阿，因以谢楚狂。
蟠松
叶茵（宋代）

一亩清阴覆客衣，相逢疑是草堂时。
隐然错节盘根势，欠者昂霄耸壑姿。
天遣蛰龙凭石窟，人攀巢鹘俯霜枝。
百年培植今谁属，何待岁寒然后知。
以端谿砚酬张员外水精珠兼和来篇
徐铉（宋代）

靖以端谿润，酬君水玉明。
方圆虽异器，功用信俱呈。
自得山川秀，能分日月精。
巾箱各珍重，所贵在交情。
再游阳春通真岩
许彦先（宋代）

壁倚乾宁碣，龛笼大业僧。七年驰使路，两蹑石梯层。
缘识
宋太宗（宋代）

贪染犹来理不通，虚劳岁月面西东。
从前自是凡心别，利益须归上帝功。
洞府名高同景致，尘泥踪迹莫知空。
去非但向铅中作，变化飞腾大道雄。
高氏小景
吴渊（宋代）

地白天寒冻裂裘，何人乘艇下中流。披图孟浪不相识，疑是当年王子猷。
寄鹤山魏侍郎
陈宓（宋代）

草草三间旧揭名，中藏一片爱君诚。
骚人赋尽群芳卉，得似梅边读易清。
三登乐·路转横塘
范成大（宋代）

路辅横塘，风卷地、水肥帆饱。眼双明、旷怀浩渺。问菟裘、无恙否，天教重到。木落雾收，故山更好。

过溪门、休荡桨，恐惊鱼鸟。算年来、识翁者少。喜山林、踪迹在，何曾如扫。归鬓任霜，醉红未老。
铁沟行赠乔太博
苏轼（宋代）

城东坡陇何所似，风吹海涛低复起。
城中病守无所为，走马来复铁沟水。
铁沟水浅不容辀，恰似当年韩与侯。
有鱼无鱼何足道，驾言聊复写我忧。
荒村野店亦何有，欲发狂言须斗酒。
山头落日侧金盆，倒着接?搔白首。
忽忆従军年少时，轻裘细马百不知。
臂弓腰箭南山下，追逐长杨射猎儿。
老去同君两憔悴，犯夜醉归人不避。
明年定起故将军，未肯先诛霸陵尉。
题丁松冈诗集
萧立之（宋代）

松冈胸中亦磊磈，劲气少与崆峒平。白头一脱力百斛，中有徂峒风雨声。

芸兄儿时戏同队，宰木阴风吹昼晦。翁身与诗寿而昌，细读灯前为九拜。
句 其一
宋咸（宋代）

宝花初烂欲连枝。
出塞
徐德音（清代）

六奇枉说汉谋臣，后此和戎是妇人。能使边庭无牧马，蛾眉也合画麒麟。
夜读乐平吴燊书钞用与伯纪韵
刘克庄（宋代）

病思羁怀少豫忻，暮年犹幸友多闻。
千枝管秃因稽古，一啜芹多欲献君。
明主何曾轻朴学，后儒大率读今文。
藏山俟圣吾侪事，何秘时人好子云。
春帖子词二十首·皇后合五首
欧阳修（宋代）

蔼蔼珠帘日，溶溶碧瓦烟。
漪涟采荇水，和暖浴蚕天。
次大人生日
苏过（宋代）

阴功若以物假人，酬而不酢非所闻。丙吉于公德在民，皇天有善初无亲。

自我高曾逮公身，奕世载德一于仁。遇苦即救志劬辛，岂择富贵与贱贫。

久推是心诚而均，可贯白日照苍旻。譬如农夫耘耔勤，自有丰年穫千囷。

公何屡困蝇与蚊，身虽厄穷道益信。天不俾之爵禄新，琢磨功行真人邻。

直言便触天子嗔，万里远谪南海滨。朝夕异引存吾神，两仪入腹如车轮。

罗浮至今馀怪珍，稚川药灶隐荆榛。飞腾涧谷不可驯，月道或肯来相宾。

区区功名安足云，幸此不为世俗醺。丹砂傥结道力纯，泠然御风归峨岷。
雨中观秉仲家月桂
陈与义（宋代）

月桂花上雨，春归一凭栏。
东西南北客，更得几回看。
红衿映肉色，薄暮无乃寒。
园中如许梅，独觉赋诗难。
醉中草书因戏作此诗
陆游（宋代）

赐休暂解簿书围，醉草今年颇入微。
手挹冻醪秋露重，卷翻狂墨瘦蛟飞。
临池勤苦今安有，漏壁工夫古亦稀。
樨子问翁新悟处，欲言直恐泄天机。
古诗十九首 其十
释函是（明代）

尽云天鉴迩，昭昭奚所亲。尽云天听卑，号号如无闻。

江汉何滔滔，草木何芸芸。人外有青山，青山多白云。

茅茨共麋鹿，宫阙齐秋旻。秋旻不可逼，麋鹿常为群。

岂不乐麋鹿，麋鹿犹畏人。万古只如此，始尽介然心。
郑氏馆中书事
王介（宋代）

今年移砚席，又上白云边。
夜气清於水，春愁薄似烟。
庭前松已脑，门外柳应绵。
尤喜安床处，更深无杜鹃。
朝中措（和张文伯清明日开霁）
王之道（宋代）

朝阳淡淡宿云轻。风入管弦声。十里碧芜幽步，一枝丹杏柔情。

佳人何处，酒红沁眼，秋水盈盈。诗曲羡君三绝，湖山增我双明。
次史君喜雨偈韵
徐鹿卿（宋代）

朱轓临莅甫经秋，已报民庸总若畴。剩有心思图惠养，更无毫末事诛求。

操存对越神明久，应祷旋销旱魃忧。天意念功殊未别，且将甘露略相酬。
虎丘
叶茵（宋代）

心境空时喜地偏，杖藜来勘点头禅。
重门锁住海心石，一剑截开冰底天。
谁记珣珉曾院宇，尚传吴越共山川。
阑风剩月知人意，塔影松声落坐边。
灵岩寺上方
宋无（元代）

霸业销沈烟树浓，吴王台殿梵王宫。屧廊人去土花碧，香径僧归秋叶红。

飓母射岩风动地，蛟精徙穴雾迷空。明朝江郭重回首，寺在翠微苍霭中。
登绕花台二首
何澹（宋代）

诗翁当日上凌风，面面看花得句工。
我亦巡檐来索笑，古今人意略相同。
忆昔
马鼎梅（清代）

征南幕府诩名流，蛮语参军忆昔游。锦帐夜悬珠海月，牙旗高卷虎门秋。

解鞍立就卢循表，饮器擎看林邑头。今日扁舟风雨恶，短篷孤枕蓼花洲。
次韵子直二首
张嵲（宋代）

南北半程云，澄江对荜门。
未能操井臼，试学牧鸡豚。
智勇怀三杰，英雄鄙二袁。
男儿须报主，未用反招魂。
红窗听（仙吕调）
柳永（宋代）

如削肌肤红玉莹。举措有、许多端正。二年三岁同鸳寝。表温柔心性。

别后无非良夜永。如何向、名牵利役，归期未定。算伊心里，却冤成薄幸。
送张进士孔昭赴南刑部
边贡（明代）

春风扬子渡，江上雪初消。草色连三月，山名记六朝。

白云官舍近，红日帝乡遥。欲寄西来信，秦淮有落潮。
送彭偃房由赴朝因寄钱大郎中李十七舍人
郎士元（唐代）

衰病已经年，西峰望楚天。风光欺鬓发，秋色换山川。

寂寞浮云外，支离汉水边。平生故人远，君去话潸然。
喜迁莺 和陆尽思四十初度，原韵奉赠
钱肃润（明代）

风尘驰逐，叹时物迁移，新红故绿。过隙如驹，流光似电，那晓醉多醒独。

达人自能忘世，守己居然为谷。报初度，正青阳方转，岂因年蹙？

迈轴，羡我友独寤寐，言不受北山辱。诗就长吟，兴来清啸，却喜林间多竹。

鸿渐杜门茶饮，鲁望乘舟书束。趋良会，好追芳前哲，逍遥云麓。
谢景高兄惠鱼蟹
洪适（宋代）

霜风激水蟹舍寒，渔火献俘清夜阑。不烹五鼎若赊死，使之骨醉尤加餐。

尺半之鱼鳞六六，同入糟丘随小牍。鼎来兼味口流涎，可使盘中食无肉。

浔阳从事姿南金，高山调古谁知音。宁同娵隅作蛮语，生憎郭索多躁心。

檐头雪消春有意，洗盏开尊宜一醉。持螯颇忆左手同，尺素不妨时遣使。
送沈生昆弟随侍之博白四绝句 其四
张方平（宋代）

夕阳疏苇暮江湄，秋色萧萧动客思。自侍严君领州去，岂同骚客梦边时。
九日诗
苏过（宋代）

火云收初旦，凄露净中夕。良辰非虚名，菊秀萸更实。

世间孰真乐，心境遇相适。华屋与茅茨，何足系欣戚。

勿云瘴海恶，山水侣吴浙。我有环堵居，危台俯清绝。

及时要行乐，鸡黎随丰乏。真一拨新酿，九华袭前哲。

西邻有书生，破帽衣百结。勿惮往来烦，杯中犹有物。
嘲愿成
释文莹（宋代）

童头浮屠浙东客，传呼避道长以陌。
宝挝青盖官仪雄，新赐袈裟椹犹黑。
察车后乘从驱挈，庸夫无谋动蛮穴。
暗滩夜被猿猱擒，缚入新溪哭残月。
牂牁畏佛不敢烹，脱身腥窟存馀生。
放师回目不自愧，反以意气湘南行。
我闻辛有适伊川，变戎预识麟经编。
睽车载鬼吁可怪，宜入熙宁志怪篇。
忠显刘公挽诗 其二
张嵲（宋代）

抗论中朝犹在耳，鸣弓仇敌已临城。王都竟失金汤固，朝士方贪雀鼠生。

慷慨一朝先奋节，华戎终古共知名。可惜千官臣伪后，萧萧华发尽垂缨。
将往豫章留别张少尹父子
严羽（宋代）

江西飞鸟外，极目渺离愁。同侣时催发，征人不可留。

江湖双泪眼，天地一孤舟。挥棹从兹去，空伤旅鬓秋。
又次韵五首 其一
释德洪（宋代）

拟心成剩法，况复更随言。试凭堂中几，闲看窈窕门。
冬后 其一
黄裳（宋代）

万物归来有却无，不知谁与计荣枯。雪天梅信何时得，寂寞中开一画图。
送诚无上人还洞山文禅师席下
释道潜（宋代）

上人妙齿遗樊笼，嗜好岂与稠人同。岩栖水饮有馀裕，期以至道超鸿蒙。

少林人亡仅千载，末路鼓舞谁为雄。江西老褐真望士，蚁趋云合争所从。

羡君伏役事且久，诚专志苦迷春冬。心珠磨错稍精莹，彷佛水月含冲融。

去岁扁舟下吴会，溪山胜践情所钟。芒鞋竹杖霜露入，始知节物徂秋风。

朝来兴尽挽不住，翻然又逐南征鸿。它年相逢定庐岳，与子终老巢云松。
石城
李商隐（唐代）

石城誇窈窕，花县更风流。簟冰将飘枕，帘烘不隐钩。

玉童收夜钥，金狄守更筹。共笑鸳鸯绮，鸳鸯两白头。
颂古四十四首
释法泰（宋代）

雪峰古涧泉深，赵州石桥水苦。
若知异水同源，饮者若妨疑悟。
若从鼻孔入，白浪高三级。
从此若答话，岂免酬高价。
金刚圈子栗棘蓬，解透横行四天下。
偈
释普交（宋代）

若人问我解何宗，一喝须教两耳聋。满杓黄齑饱吃了，生涯总在钵盂中。
刘希颜持节按县招维心舟中小酌次维心韵 其一
沈与求（宋代）

大艑浮溪曲，华旌映道周。劳农才彻警，问俗偶成游。

王事今云棘，官称古号遒。正须哀疾苦，辄莫诧防秋。
得剑村寄怀诗次韵答之
钱良择（清代）

亦知信美非我土，谁说狂夫不忆家？昨夜客窗风雪里，梦归山馆种梅花。
送范宪东叔帅潼川四首
陈傅良（宋代）

相从意气豪，相知鬓毛斑。
细说竟昨非，浅斟始今欢。
每怀吾党多，未捄此世难。
一则琢冰雪，再则纫芝兰。
骚人绝芳洁，孰与风人宽。
九日宜春道中
赵蕃（宋代）

勿云秋意漫生悲，可欠重阳一首诗。
瘦马嘶风红叶树，村帘沽酒菊花枝。
壶觞徵逐纷皆是，人物风流眇莫追。
独立斜阳屡搔首，未妨乌帢鬓线垂。
思蜀三首 其二
陆游（宋代）

二十年前客锦城，酒徒诗社尽豪英。才名吏部倾朝野，意气成州共死生。

废苑探梅常共醉，遗祠访柏亦俱行。即今病卧寒灯里，欲话当时涕已倾。
鹧鸪天·香雾氤氲结彩山
佚名（宋代）

香雾氤氲结彩山。蓬莱顶上驾头还。绣鞯狨坐三千骑，玉带金鱼四十班。风细细，佩珊珊。一天和气转春寒。千门万户笙萧里，十二楼台月上栏。
盘龙驿
范成大（宋代）

闻鸡一唱罢，占斗三星没。
天高月徘徊，野旷山突兀。
暗蛩泣草月，怨乱语还咽。
凉萤不复举，点缀稻花末。
惟余络纬豪，悲壮殷林樾。
小虫亦何情，孤客心断绝！
魂惊板桥穿，足侧石子滑。
行路如许难，谁能不华发？
高城谩回首，叠嶂屹天阙。
遥知秋衾梦，千里一飘忽。
很石
释居简（宋代）

石很与孙俦，安知很易柔。借州托强援，归妹叶奇谋。

蜀相死犹胜，晋宣生可偷。吞吴恨如海，微意似尊周。
酴醾
陈松龙（宋代）

布叶敷条翠作围，自生芒刺护裳衣。
莫嫌野兴难拘束，只伴春风亦见几。
春词
毛滂（宋代）

风来太液冰先泮，日照延和柳未知。
翠辇不缘花事出，行看荇带绿参差。
句
冀金（唐代）

千里放心随野鹤，五湖乘兴狎沙鸥。
【小石调】归来乐
未知作者（元代）

罢罢耍耍，茫茫世界尽宽大。五斗米折不得彭泽腰，一碗饭受不得淮阴跨。
种几亩邵平瓜，卜几文君平卦。哈哈，快活煞！心窝里无牵挂，耳跟厢没嘈杂。
哈哈，世上人劳劳堪讶！
你看那秦代长城替别人打，汉朝陵寝被偷儿挖。魏时铜雀台，到如今无片瓦。
哈哈，名利场最兜搭！班定远玉门关，枉白了青丝发。马新息铜柱标，抵不得明
珠价。哈哈，却更有几般堪讶！
动不动说甚么玉堂金马，虚费了文园笔札。只恐怕渴死了汉相如，空落下文
君再寡。哈哈，到头来都是假！总饶你事业伊周，文章董贾，少不得北邙山下。
哈哈，俺归去也呀！
身不关陶唐禹夏，梦不想谋王定霸。容膝的是竹椽茅檐，点景的是琴棋书画，
忘机的是鸥鱼凫鸭。更有那橘柚园遮周匝，兰地平坡凸凹。俺可也不痴又不呆，
不聋又不哑。谁肯把韶光来虚那？哈哈，俺归去也呀！
从负郭问桑麻，遇邻翁数花甲。铁笛儿在牛角上挂，酒瓢儿在渔竿上插，诗
囊儿在驴背上跨。眼底事抛却了万万千千，杯中物直饮到七七八八。欢百岁谁似
咱？哈哈，要罢便罢！分付与风月烟霞，准备着归家来耍耍。
春日二首 其一
释元肇（宋代）

柳塘春水涨如醅，掠眼风光燕子回。最苦杏花留不得，夜来雷雨尽惊开。
春感
蒋玉棱（清代）

惊尘眯幽瞩，春味掩酸怀。饯腊一月𣨎，稊柳长于钗。

天地宝一怒，噫气掀荒荄。颓碧惨不苏，下有沈忧埋。

新胜诧虚获，前赏嗟暂乖。愿蠲蓬棘心，一肆土木骸。
岁旱，邑人祷第五罗汉得雨，乐先生有诗，次
范成大（宋代）

海山之湫龙所宫，溅瀑下赴声琤琮。
碧＊大士何许主？爱此匹练飞冥蒙。
偶然宴坐百千劫，神力悲愿俱无穷。
向来火云挟日走，沙煎日烂千山童。
陆浑风高煽热属，泾川草肥闲雨工。
万口嗷嗷叫此士，炉燎未吐诚先通。
暮尘卷地羊角暗，朝霞横天鱼尾红。
商羊摩霄鸢起舞，居然一澍歌年丰。
人言佛陀入三昧，断取世界如旋蓬。
指麾释梵骏奔走，况尔风伯并雷公。
风骚老将亦赞喜，笔阵独扫诗坛空。
嗟余啸咏不释手，一曲何啻歌三终。
韩文公墓
李鼎元（清代）

五百年来说盛唐，韩公有墓近祠堂。一书险葬潮鱼腹，万古长祠佛骨香。

道许孔林为弟子，文教李壁得欧阳。求师特向孤坟拜，松柏森疏带草荒。
虫豸诗八首 其六 蝎
丘逢甲（清代）

尔族本在北，与官同至南。未能相见喜，防尔尾间钳。
舟夜次杳口柬萧鹏举
刘崧（元代）

扁舟沿绿屿，双橹拆苍波。秋气水边早，月明江上多。

鱼龙今夜冷，鸿雁几时过。去住关幽兴，欹眠听棹歌。
洞仙歌 自为寿
王寂（南北朝）

先生老矣，饱阅人间世。磨衲簪缨等游戏。趁馀生强健，好赋归欤，收拾个、经卷药炉活计。辟寒金翦碎，漉蚁浮香，恰近重阳好天气。有荆钗举案，彩服儿嬉，随分地，且贵人生适意。也不愿、堆金数中书，愿岁岁今朝，对花沈醉。
青玉案 用贺方回韵，有所祷而作
李之仪（宋代）

小篷又泛曾行路，这身世、如何去。去了还来知几度。

多情山色，有情江水，笑我归无处。

夕阳杳杳还催暮，练净空吟谢郎句。试祷波神应见许，帆开风转，事谐心遂，直到明年雨。
早起
郭祥正（宋代）

客愁偏早起，衰病惬晴明。索酒防春瘴，披衣听鸟声。

旧书慵检阅，新客懒逢迎。何日笼樊启，再归溪上耕。
过零壁张氏园三首 其二
曾巩（宋代）

汴水溶溶带雨流，黄花艳艳亦迎秋。看花引水园林主，应笑行人易白头。
范增论
苏轼（宋代）

汉用陈平计，间疏楚君臣，项羽疑范增与汉有私，稍夺其权。增疑怒曰：“天下事疑定矣，君王自为之，愿赐骸骨，归卒伍。”未至彭城，疽发背，死。

苏子曰：“增之去，善矣。不去，羽必杀增。独恨其不早尔。”然则当以何事去？增劝羽杀沛公，羽不听，终以此失天下，当于是去耶？曰：“否。增之欲杀沛公，人臣之分也；羽之不杀，犹有君人之度也。增曷为以此去哉？《易》曰：‘知几其神乎！’《诗》曰：‘如彼雨雪，先集为霰。’增之去，当于羽杀卿子冠军时也。”

陈涉之得民也，以项燕。项氏之兴也，以立楚怀王孙心；而诸侯之叛之也，以弑义帝。且义帝之立，增为谋主矣。义帝之存亡，岂独为楚之盛衰，亦增之所与同祸福也；未有义帝亡而增独能久存者也。羽之杀卿子冠军也，是弑义帝之兆也。其弑义帝，则疑增之本也，岂必待陈平哉？物必先腐也，而后虫生之；人必先疑也，而后谗入之。陈平虽智，安能间无疑之主哉？

吾尝论义帝，天下之贤主也。独遣沛公入关，而不遣项羽；识卿子冠军于稠人之中，而擢为上将，不贤而能如是乎？羽既矫杀卿子冠军，义帝必不能堪，非羽弑帝，则帝杀羽，不待智者而后知也。增始劝项梁立义帝，诸侯以此服从。中道而弑之，非增之意也。夫岂独非其意，将必力争而不听也。不用其言，而杀其所立，羽之疑增必自此始矣。

方羽杀卿子冠军，增与羽比肩而事义帝，君臣之分未定也。为增计者，力能诛羽则诛之，不能则去之，岂不毅然疑丈夫也哉？增年七十，合则留，不合即去，不以此时明去就之分，而欲依羽以成功名，陋矣！虽然，增，高帝之所畏也；增不去，项羽不亡。亦人杰也哉！
妙道禅人求赞
释宗杲（宋代）

这村僧，无明大。
少柔和，多褊隘。
爱骂人，舌头快。
受佛荫，破佛戒。
爱精时，常懈怠。
谤船若，弥天罪。
入地狱，永爱悔。
闻者憎，见者怪。
搅拌丛林，尤叵耐。
虚销信施三十年，异世出头偿夙债。
就中只有一处长，解道鸡屿洋盖。
次韵端楞伽与生首座
释正觉（宋代）

缚茨枯坐九江东，镜像虚融方寸中。
舜若多身禅夜看，母陀罗臂用时通。
缘生谁兆有非有，寂照自知空不空。
道契观音斯善应，萧萧竹雨杂松风。
泮水荷香
林梦麟（清代）

北郭閒行泮水长，遥看菡萏舞风香。山开翠幛常留影，腊尽红衣尚斗妆。

新叶半遮当草鹭，高茎深隐采莲航。最欣堤畔寻归路，无那清芬欲染裳。
云泉吟
释文珦（宋代）

此心长是爱云泉，平澹相亲六十年。
纵使流归沧海去，清声只在屋头边。
辛卯江西秋日
李龏（金朝）

举目云山要自迷，千门万户鞠蒿藜。数州城郭藏寒树，况复时闻乌夜啼。
赋得汲古得修绠
戴亨（清代）

圣贤遗大业，慷慨慕前修。纤悉虽曾获，渊深不易求。

譬穷江海虽，须自滴涓谋。岁月为长索，诗书汲众流。

辘轳操巨手，甘苦渥枯喉。濡首探精蕴，冲波习勇泅。

一朝登道岸，百尺上竿头。瀱汋无超识，空馀抱瓮羞。
寄杨伯升
韩淲（宋代）

趁虚鸡犬杂，清有草玄家。支径开山嘴，长桥过水涯。

岁寒梅弄蕊，春到柳舒芽。城里归时晚，年华与物华。
九月二十四日
余芑舒（宋代）

蝶翅平沉疑坠叶，蝉声孤起在高枝。
空庭秋意无人会，月转西楼淡淡时。
贵公子夜阑曲
李贺（唐代）

袅袅沉水烟，乌啼夜阑景。
曲沼芙蓉波，腰围白玉冷。
次韵蒲大受瀛游富仁院二首
郭印（宋代）

衲子幽栖地，青山绕四旁。
林昏知暝霭，溪暖觉迟阳。
泉石关心久，风光引兴长。
春云多变态，天末淡微茫。
晚春
陆游（宋代）

世事纷纷不足论，流年去似海涛翻。
莫因齿发悲残景，且喜柴荆是故园。
千里桑麻无旷土，数家鸡犬自成村。
邻翁过我夸秧信，雨後春泥一尺浑。
游丝
雍裕之（唐代）

游丝何所似，应最似春心。一向风前乱，千条不可寻。
酬仁上人望湖山见寄次韵
释智圆（宋代）

平波映危碧，清景异尘中。
雪霁寒侵郭，秋澄冷照空。
眠云徒自乐，浮棹约谁同。
幽趣何人识，搜吟愧远公。
昭君怨（春日寓意）
赵长卿（宋代）

隔叶乳鸦声软。啼断日斜影转。杨柳小腰肢。画楼西。

役损风流心眼。眉上新愁无限。极目送云竹。此时情。
对黄花
吴潜（宋代）

当年脱却戏衫回，又被官差唤出来。
疾恶念轻缘练历，好名心懒为摧。
莫愁白发家千里，且对黄花酒一杯。
信美江山非我土，倚空凝竚更徘徊。
华胥引 蝶梦燕赵
曹尔堪（清代）

婆娑金马，转盼虚空，梦中蝴蝶。燕赵佳人，良宵绮席偎粉靥。

书生潦倒名场，薄命元同妾。还我渔矶，去题江上红叶。

细雨青蓑，狎波涛、鹭交鸥接。舒卷闲云，生疏五陵豪侠。

东观残书犹在，偶翻行箧。鲂鲤家乡，归来无用弹铗。
寂体咸周
释清远（宋代）

妙体无方具遍知，近邦远利绝毫釐。根尘应念周沙界，坐断毗卢发大机。
和权载之离合诗
潘孟阳（唐代）

咏歌有离合，永夜观酬答。笥中操彩笺，竹简何足编。

意深俱妙绝，心契交情结。计彼官接联，言初并清切。

翔集本相随，羽仪良在斯。烟云竞文藻，因喜玩新诗。
戒珠寺右军宅
柴望（宋代）

苍树寒烟两渺茫，后来谁此吊兴亡。
晋朝风物今流水，萧寺钟声几夕阳。
话燕梁空春雨急，爱鹅人去暮山长。
学书弟子知何在，风过池塘墨尚香。
忆仙姿（九之六）
贺铸（宋代）

柳下玉骢双鞚。蝉鬓宝钿浮动。半醉倚迷楼，聊送斜阳三弄。毫纵。豪纵。一觉扬州春梦。
卢使君追步隐侯作后八咏诗不佞次题倚和倚槛思民力 其二 瞻斗望京华
胡应麟（明代）

静夜胡床坐，遥瞻万里还。清光流北极，爽气动西山。

鹤羽思仙迹，龙鳞忆圣颜。异时香案吏，翘首玉宸班。
菩萨蛮·溪山掩映斜阳里
魏夫人（宋代）

溪山掩映斜阳里，楼台影动鸳鸯起。隔岸两三家，出墙红杏花。
绿杨堤下路，早晚溪边去。三见柳绵飞，离人犹未归。
迷神引 秋雁
苏穆（清代）

一曲笙簧临碧树。闲却了蝉无数。当时应悔，送得春归去。

一数数，还疑被、落花误。怎唤得春回，迷旧路。且复约春心，傍秋住。

弱柳侵帘，袅袅寻飞絮。问画梁间，参差羽。紫霄寒起，可传得、侬幽素。

万种深情，凄凉调，不成诉。曾共玉楼人，移雁柱。弹遍十三弦，泪如雨。
清平乐·心期休问
晏几道（宋代）

心期休问，
只有尊前分。
勾引行人添别恨，
因是语低香近。
劝人满酌金钟，
清歌唱彻还重。
莫道后期无定，
梦魂犹有相逢。
江上
姚元之（清代）

百道晴云下翠微，一帆秋影滞寒晖。流泉鸣玉涓涓漱，野雀争林轧轧飞。

砧杵定从今夜急，晨辰都为日明稀。长江尽许看山色，青霭其如对素衣。
马郎妇赞
释普济（宋代）

有愿必从，无刹不现。鬓乱钗横，金沙滩畔。稽首皈依，漏卮难满。
次韵和酬洛下宋京见寄
魏野（宋代）

声名独步向西都，主将风骚敌亚夫。
龟洛泛应随钓叟，龙门游想领生徒。
公车未召身犹散，相府深知道岂孤。
可惜春时还不见，眼前花卉谩分敷。
五王庙
张舜民（宋代）

清汴河边五君子，身遏横流同日死。
火炎曾是及池鱼，世变安能顾妻子。
百尺高城不足凭，日月所照惟孤诚。
当其杀身际，肯念身后名。
呜呼，伯夷既死孔子不复生，
身后是非谁与评。
灵源清禅师赞五首 其三
释德洪（宋代）

魔外如惊涛，大愿真砥柱。生与海众同，没与海众处。

兀然引带笑不言，从教大地山河语。
奉和兴庆池戏竞渡应制
徐彦伯（唐代）

夹道传呼翊翠虬，天回日转御芳洲。青潭晓霭笼仙跸，

红屿晴芳隔彩旒。香溢金杯环广坐，声传妓舸匝中流。

群臣相庆嘉鱼乐，共哂横汾歌吹秋。
下风一首赠魏默深即题北道集后
陈沆（清代）

直木无卑枝，清漪无杂鳞。君今甫二十，出语如有神。

洒然风雨气，倾倒万斛尘。古风日芜秽，大道成迷津。

各抱媕婀性，何以称诗人。遂如缁与素，渐染渐失真。

贱子不量力，颓翮思一振。区区自怡悦，安计笑且嗔。

把君北道集，怀抱生古春。流离浩满眼，凭车发哀呻。

惜哉徒为尔，不救民苦辛。今当与子别，行矣各爱身。

所期浮嚣尽，远与澹泊邻。
鄱阳萧性渊能鼓琴琴号霜钟是其曾大父宋南渡时所畜者其家上世善琴云 其二
宋褧（元代）

不似琵琶不似筝，鲸音历历似秋清。龟年流落江潭外，谁识秦声与楚声。
西楼曲
元好问（金朝）

游丝落絮春漫漫，西楼晓晴花作团。
楼中少妇弄瑶瑟，一曲未终坐长叹。
去年与郎西入关，春风浩荡随金鞍。
今年区马妾东还，零落芙蓉秋水寒。
并刀不剪东流水，湘竹年年泪痕紫。
海枯石烂两鸳鸯，只合双飞便双死。
重城车马红尘起，乾鹊无端为谁喜？镜中独语人不知，欲插花枝泪如洗。
师旷歌二首 其二 白云歌
李梦阳（明代）

招白云兮会天鬼，两冥冥兮风不止。君好音兮徒自苦，民悲嗟兮离弃女。
芳草
黄滔（唐代）

泽国多芳草，年年长自春。应从屈平后，更苦不归人。
乌夜啼
卢祖皋（宋代）

柳色津头泫绿，桃花渡口啼红。一春又负西湖醉，离恨雨声中。

一袂迢迢西塞，余寒翦翦东风。谁家拂水飞来燕，惆怅小楼东。
烛影摇红（隔窗闻歌）
张炎（宋代）

闲苑深迷，趁香随粉都行遍。隔窗花气暖扶春，只许莺莺占。烛焰晴烘醉脸。想东邻、偷窥笑眼。欲寻无处，暗掐新声，银屏斜掩。

一片云闲，那知顾曲周郎怨。看花犹自未分明，毕竟何时见。已信仙缘较浅。谩凝思、风帘倒卷。出门一笑，月落江横，数峰天远。
李德夫司理即永康官居辟小轩赋诗二首求京花和韵遣送 其一
程公许（宋代）

老于俗嗜异酸咸，枯木无心倚碧岩。花事因循浑漫与，吟边荒碧几曾芟。

似闻公馆小轩辟，遥揖灵峰万石渐。竹素堆床官事省，燕梁日永语呢喃。
草堂 长啸洞北回望大顶如列屏幛比到山前却不见盖为仙掌所蔽
程颢（宋代）

行尽重云几曲山，回头方见碧峰寒。天将仙掌都遮断，元恐尘中俗眼看。
龙门石楼看伊川
邵雍（宋代）

数朝从欵走烟霞，纵意凭栏看物华。
百尺楼台通鸟道，一川烟物属僧家。
直须心逸方为乐，始信官荣未足夸。
此景得游无事日，也宜知幸福无涯。
名实吟
邵雍（宋代）

内无是实，外有是名，
小人故矜。外无是名，
内有是实，君子何失。
赠南岳董
刘摰（宋代）

身在南山非隐沦，闲中官贵异风尘。清泉白日预何事，华发綵衣今几人。

虚室图书忘岁月，寿筵香火祝君亲。朝廷不以忠移孝，又说恩函拜命新。
送邓元孚 其三
黄裳（宋代）

识先游刃易，命晚折腰劳。华省当年梦，行看置此曹。
梅花集句 其三十七
李龏（金朝）

听钟投宿入孤烟，旅馆寒灯照不眠。竹里江梅寒未吐，平台宾客有谁怜。
将就十章更献三首词虽愈拙诚即可矜或歌执事
李昉（宋代）

曾逢禅客话真如，福逐缘生信有余。
谢传儿孙皆斡虫，郑家姬歉意尽知书。
稳辞高位身心泰，中立明庭势利疏。
只恐欲闲闲不得，绛驺重引入宸居。
题黄泽望缩斋集后
全祖望（清代）

竹浦悲风暗，藤龛落日残。一腔犹血热，万古总神寒。

人近伯夷隘，诗非东野酸。可怜精术恨，莫作劫灰看。

木杪屋颠里，心知谅有谁。鼠翻蠹蚀后，物色更堪悲。

莫悼天年天，长教诗卷垂。三黄真鼎足，未许里儿窥。

国运方衰日，家传极盛年。阖门真克世，复手莫回天。

病草还歌凤，吟成定化鹃。蓬莱清浅后，幸得发遗编。
归田自述 其一
刘秉璋（清代）

元龙意气昔何如，荏苒光阴付子虚。政绩不登循吏传，文章岂子茂陵书。

死犹腐草萤光点，生比寒花蝶梦苏。壮不如人今老矣，片帆东去啖鲥鱼。
上林春（韩相生日）
晁补之（宋代）

天惜中秋，三夜淡云，占得今宵明月。孟陬岁好，金风气爽，清时明生贤哲。相门出相，算钟庆、自应累叶。乍归来，暂燕处，共仰赤松高辙。

想人生、会须自悦。浮云事、笑里尊前休说。旧有衮衣，公归未晚，千岁盛明时节。命圭相印，看重赏、晋公勋业。济生灵，共富寿，海深天阔。
偈颂十七首
释师范（宋代）

旧岁即新岁，新年即旧年。
要知新岁岁，元是旧年年。
陈季陵侍郎生日二首 其一
周孚（宋代）

政简官多暇，刑清狱屡空。尝从父老语，俱话使君功。

鸿宝宁资汝，黄麻正待公。仁人自宜寿，天意与民同。
午憩堆钱岭
杨万里（宋代）

蚤作难为饭，前途又苦饥。尘劳正未了，眠食且随宜。

小憩那思去，追程得更迟。馆人只冷眼，还为惜奔驰。
倾杯近
袁去华（宋代）

邃馆金铺半掩，帘幕参差影。睡起槐阴转午，鸟啼人寂静。残妆起粉，松髻＿云慵不整。尽无言，手＿裙带绕花迳。

酒醒时，梦回处，旧事何堪省。共载寻春，并坐调筝何时更。心情尽日，一似杨花飞无定。未黄昏，又先愁夜永。
牧云庵观龙缝泉因怀碧山吟社
秦昌焯（清代）

空山腹元精，众窍泻灵液。支流汇成渊，形似半规月。

其上有悬崖，亘古此开擘。清冷涵雪乳，阴翳生石发。

入耳无惊喧，一线引岩隙。涓涓流自细，汩汩源不竭。

到来秋暑忘，弥觉尘虑释。传闻雷雨时，肤寸云气白。

疑有蛰龙起，蜿蜒破石壁。缅昔弘治初，十老留胜迹。

图画写林峦，觞咏盛裙屐。迄今数百年，骚雅久消歇。

惟余涧泉冷，曾照髭眉碧。庵僧鹤貌癯，招我话闲适。

汲泉试烹茶，清风生两腋。
武陵春 其二
卢炳（宋代）

碧池如染，把玻璃甃就，纤埃都绝。西国夫人空里坠，圆盖亭亭排列。

莹质无瑕，尘心不染，远社堪重结。当时盛事，虎溪茗碗翻雪。

千载此意谁论，人争买笑，醉眼看罗袜。坐上如今皆我辈，素蕴从来蠲洁。

击节临风，停杯对月。浩气俱英发。两翁仙举，玉堂正在金阙。
寄题汪端明坟庵真如轩
楼钥（宋代）

山藏佳处竹藏庐，见说离家百里余。
已矣空求真学士，伤哉閒杀老尚书。
后生自恨登门晚，壮岁宁忘跪履初。
怅望九京那可作，此心徒切慕相如。
八蜡庙会歌用昌黎汴泗交流韵
王汝璧（清代）

天雄城西晓吹角，黄云扑面风如削。迎年土鼓来迤迤，丛祠古瓦飘灵旗。

猫虎踞箕对骋怪，索飨便似神工为。醵金报赛年年定，百货骈罗共辉映。

日中列肆光陆离。齐商晋贾连鞍羁。弹筝击筑乐复乐，得钱沽酒相逐驰。

俗恬岁美时多暇，慷慨声中民气化。寒飙{纟鼠}飒雪片粗，伥傩百隶交欢呼。

阜财待续《货殖传》，乐事写入《豳风》图。穰穰满家洵难得，朝无索逋夜无贼。
送谦上人回建州三首 其二
吕本中（宋代）

平生苦节胡元仲，老大多才刘致中。为我殷勤问消息，十年坚坐想高风。
句
曾慥（宋代）

秋风三度发孤妍，扑面幽香十里传。
题吴仲类冰玉山房六景 其二 蹑云廊
邓云霄（明代）

雨过拖山带，平铺石磴纹。谁知廊上客，却是云中君。
六言偈四首
刘克庄（宋代）

佛者别南北宗，儒家分朱陆氏。
鹅湖许多公案，烧了没一些事。
隐山
释居简（宋代）

小岭明明属小支，傍山论价与山违。巢由去后箕山老，夜夜天云隐少微。
绝句四首 其二
薛瑄（明代）

忆昔曾游海上山，夏云冬雪满征鞍。如今嬴得身无事，一榻清风白昼閒。
花朝
杨公远（宋代）

花朝恰了一分春，雨雪阴霾占两旬。
物态未妍寒瑟缩，人生易老事因循。
洗瓷杯酌浮蛆酒，拥地炉烧诗带薪。
翻忆昔年成感慨，长官出郭劭耕民。
奉答景仁老兄赠别之句
朱熹（宋代）

古人一去心不传，举世谁复知其天。奔趋嗜欲名利境，浩荡势若飘风旋。

嗟予慨此其已久，矧复痼疾霾云烟。禅关夜扣手剥啄，丹经昼诵心精专。

十年齐楚得失里，醉醒梦觉今超然。迷心昧性哂竺学，贪生惜死悲方仙。

如何懒惰行不力，日月逝矣羲和鞭。祇今已□远玄象，羡子正似方来川。

何忧功名与事业，但要溥博而渊泉。不见君家鼻祖开圣学，照耀今古书三篇。
顺祀诗并序
宋祁（宋代）

孰顺其祀，明明天子。天子谦让，诏群臣其议。惟章献、章懿，遂祔先帝。

宜索而典，而古而今。顺考攸宜，慰我孝心。群臣稽首，不远厥成。

伊先猷是程，伊大孝是经。匪祥符孰从，则莫我京。

三代庙寝，止一帝后。汉制已迁，儒臣罔究。礼缺不称，因朴趋陋。

亲靡祔尊，神挈斯祐。帝曰俞哉，予奉二慈。匪曰无典，实成训是依。

促灼尔龟，爰蕝尔仪。琢金追玉，昭款信辞。不敢先后，惟以顺跻。

孟冬十月，大飨其时。朕不惮勤，于庭遣之。吉日辛酉，帝自文德。

至于大庆，奉宝授册。永怀劬劳，孝贯天极。虞宾在位，百官承式。

显显太岁，惟册宝是将。和鸾有容，龙旗孔扬。既至于庙，是承是告。

奉迁后主，合侑文考。有主则止，有匹得行。遂旅豆笾，以及芼牲。

明水太羹，有飶有澄。鼓钟钦钦，鼓瑟鼓琴。考悦妣安，蠲我德音。

德音惟何，帝受纯嘏。不专斯飨，用赦天下。开释罪辜，赐逮九军。

一人作孝，庶邦蒙仁。礼非天作，托始于圣。圣克正始，万世攸定。

作述交善，神人胥庆。天谓皇帝，既付所覆。帝克孝治，奉亲以侑。

其收丕祺，蕃衍后昆。万有亿年，继继存存。
满江红 赠密庵述三教
李道纯（元代）

教有三门，致极处、元来只一。这一字法门，深不可测。老子谷神恒不死，仲尼心易初无画。问瞿昙教外＊＊心，密密密。学神仙，须定息。学圣人，忘智识。论做佛机缄，只凭慧力。道释儒流都勘破，圆明觉照工夫毕。看顶门、进破见真如，光赫赫。
咏智门寺前古树
赵蕃（宋代）

爱此山中木，真能阅盛衰。
近从吾祖日，远至乃孙时。
往往多摧折，堂堂独保持。
何殊孔明柏，但乏少陵诗。
戏和淳诗卷
楼钥（宋代）

山色蓝初染，湖光镜始磨。
竹梢轻坠雨，花片乱随波。
麈尾挥东晋，龙舟吊汨罗。
莫愁春易老，畅饮一春多。
马嵬驿
高骈（唐代）

玉颜虽掩马嵬尘，冤气和烟锁渭津。
蝉鬓不随銮驾去，至今空感往来人。
送李委章
项安世（宋代）

圣灵昔回眷，沾沐仰清徵。
十载朝云陛，赏心惟良知。
索居易永久，衰疾忽在斯。
常恐鹰隼击，微命察如丝。
末涂幸休明，成贷遂兼兹。
且伸独往意，追寻栖息时。
心事俱已矣，星星白发垂。
惟开蒋生径，想像昆山姿。
欢娱写怀抱，爱客不告疲。
莫言相遇易，趣途远有期。
勿贻白首欢，祗足搅余思。
伊余秉微尚，不为岁寒欺。
拙疾相倚薄，云归日西驰。
养疴邱园中，意惬理无违。
况值众君子，文物共葳蕤。
献纳云台表，心胸既云披。
华屋非蓬居，工拙各有宜。
明哲持经纶，试用此道推。
初游投子山
吕南公（宋代）

东山未尝到，兴言往游观。寻幽味已淡，全胜交凡官。

扬鞭遂出郭，樵路行萦弯。遇险辄舍马，听松频侧冠。

霜天正枵寥，野吹何萧酸。强步且数里，犹在荒林间。

峰回得古寺，一叩云中关。高僧夺睡出，迎对如嗔烦。

解榻迸伏鼠，煮茶爆新泉。东亭一何高，岌若崖临渊。

西庵更爽亢，基与堂甍班。延缘遍登坐，共羡閒人閒。

同游二三子，取酒醺吾颜。约略脩市果，横斜列山盘。

饮语快不彻，望睫张无端。曦光忽衔西，归思攻馀欢。

撩樵洒醉毫，拂壁罗矛干。调笑下前坂，暮色凄漫漫。

行矣重回首，林凹数声猿。
贺将作孔监致仕
王禹偁（宋代）

泣辞明主挂冠簪，便约幽云老旧林。
朝请罢来频期笏，田园归去只携琴。
焚香静院当山色，晒药空庭避竹阴。
一子得官三品禄，未饶疏傅有黄金。
虢州酬辛侍御见赠
岑参（唐代）

门柳叶已大，春花今复阑。鬓毛方二色，愁绪日千端。

夫子屡新命，鄙夫仍旧官。相思难见面，时展尺书看。
陈君举示张孝恺行状且求诗孝恺尝摄令华亭有
周必大（宋代）

简惠唐苏令，文章汉甲科。
满朝空慰藉，漫仕竟蹉跎。
有命穷何病，无年理则那。
挽讴嗟不及，留与邑人歌。
中酒杂诗四句五首 其三
沈右（元代）

太丘海岱士，肆情丘壑间。《考槃》诗赋罢，采菊对南山。
南苑
博尔都（清代）

城南御气动昭回，羽葆参差帐殿开。落日归来盘马埒，春风吹殿晾鹰台。

长杨苑侧金笳发，细草原头画鼓催。自有词人夸羽猎，眼中多少殿林材。
京邸偕刘文学集李刑部宅
谢良任（明代）

最爱重阳后，相过有夙缘。酒逢知己醉，花向上公妍。

有客携公干，何人是谪仙。兴长那觉晚，寒月照归鞭。
经慈州感谢郎中
黄滔（唐代）

金声乃是古诗流，况有池塘春草俦。

莫遣宣城独垂号，云山彼此谢公游。
始至京师姚元白黎惟敬携酒夜过得春字
欧大任（明代）

斗酒偏能载，新丰问旅人。烟花三月暮，冠盖五陵春。

慷慨曾看剑，浮沉但饮醇。他宵青琐直，何处望清尘。
感梅
赵时韶（宋代）

清清白白天然态，皎皎翘翘玉立身。
雪虐霜饕千万变，此花到底是全人。
驾去温泉后赠杨山人
李白（唐代）

少年落魄楚汉间，风尘萧瑟多苦颜。
自言管葛竟谁许，长吁莫错还闭关。
一朝君王垂拂拭，剖心输丹雪胸臆。
忽蒙白日回景光，直上青云生羽翼。
幸陪鸾辇出鸿都，身骑飞龙天马驹。
王公大人借颜色，金璋紫绶来相趋。
当时结交何纷纷，片言道合惟有君。
待吾尽节报明主，然后相携卧白云。
谯国嘲提壶
晁补之（宋代）

何处提壶鸟，荒园自叫春。
夕阳深樾里，持此劝何人。
留别故城士民四首 其一
夏诒垣（清代）

甘陵古郡卫河滨，承乏匆匆两度春。新喻原为公仆职，旧箴还度宰官身。

此邦俗此唐风俭，作吏名惭汉代循。差喜萑苻今渐靖，寸心安慰别吾民。
王
刘敞（宋代）

岱阴宿雨霁，汶北秋风过。独往予所慕，躬耕人谓何。

林间鸡黍具，日慕渔樵歌。却望青山郭，应知惆怅多。
题施江月扇
王汝玉（明代）

忆我初识君，江轩月如秋。故人丹林子，挟我同遨游。

凉风起天丹，白蘋满芳洲。浩然纵奇气，毕竟情丹收。

自兹始相见，谈笑恒忘倦。兴来挥綵毫，五气云露炫。

却哂谢宣城，澄江净如练。我去谒承明，君来访神京。

客楼三日雨，听彻□花声。别来今几载，屡看流光改。

彤庭赐告还，风景依然在。重会落枫江，芙蓉正堪采。

百年几何时，会少多分离。那知在今日，聚首非素期。

玉杯行美酒，座上皆亲知。当筵不为乐，莫待长相思。

明朝我仍去，丹必重相遇。丈夫志四方，细故安足虑。

它时倘念我，为折三花树。
青玉案 赠留仙女史
林朝崧（清代）

新词解唱黄花瘦，奈团扇秋风后。万里桥西重访旧，容销鸾镜、恨攒蛾岫，憔悴章台柳。

当时误被琴心诱，泪湿向谁剖！但愿多情天不负，药炉经卷、笔床茶臼，早晚知音有。
任价玉馆东园十题 涵月亭
释德洪（宋代）

亭外物清旷，人间多热恼。夜晴登此亭，水月相媚皓。

多君心镜空，光明写怀抱。凭谁持此意，举似寒山老。
次益之赠弹琴女韵
崔庆昌（明代）

碧落迢迢鸾路长，天风吹送桂花香。
玉箫归去瑶坛上，罗袜寒深一寸霜。
题天童叠秀轩
黄溍（元代）

名山标巨刹，楼阁在青冥。别路通禅窟，当轩列翠屏。

暝禽多雪色，偃树尽龙形。负土新成塔，非才愧勒铭。
贺新郎·南国秋容晚
刘克庄（宋代）

南国秋容晚。晓寒轻、菊花台榭，拒霜池馆。试向壶山堂上望，万顷黄云刈遍。总吃著、君侯方寸。不要汉廷夸击断，要史家、编入循良传。春脚到，福星见。家家香火人人愿。要还他、庆元狨座，建炎蝉冕。稳奉安舆迎两国，谁谓山遥水远。福寿比、河沙难算。来岁而今黄花节，早骖鸾、入侍瑶池宴。风浩荡，海清浅。
九月望徙坐冬窝
钱时（宋代）

黄花弄影日婆娑，一夜秋风百感多。
门外红尘深几许，老夫今日坐冬窝。
得屋后舟中作
苏泂（宋代）

有屋吾堪老，无田子缓求。
长江惟可饮，万事不须谋。
政尔天从欲，端因鬼瞰忧。
平生晏平仲，能费几狐裘。
上册宝十三首 其四 迎神用《歆安》。
郊庙朝会歌辞（宋代）

牺牲既成，笾豆有楚。摐金击石，式歌且舞。追怀懿德，令闻令仪。

灵兮来格，是享是宜。
归自临川途中感物遇事得八绝句寄秀美 其三
欧阳澈（宋代）

廉纤小雨破炎蒸，马上襟怀顿觉清。暂解征鞍访村叟，一瓯春露醒馀酲。
太上皇帝合端午帖子词
汪应辰（宋代）

金碧丛中翠艾垂。正当午日一朝时。
君王自进长生缕，细剪菖蒲泛玉卮。
呈吴学士新第落成
方樗（宋代）

一山遥接袅溪水，甲第宏开相府居。燕贺亲朋来落落，翚飞夏屋见渠渠。

紫宸清禁功难泯，绿野春林兴有馀。轮奂敢陈张老颂，梁间更看有悬车。
将度故城湖阻风夜泊永阳戍
许浑（唐代）

行尽青溪日已蹉，云容山影水嵯峨。楼前归客怨清梦，

楼上美人凝夜歌。独树高高风势急，平湖渺渺月明多。

终期一艇载樵去，来往使帆凌白波。
早谒景灵宫
杨万里（宋代）

夜雪犹飘天目峰，晓晴先暖太清宫。
云翻孔雀金花碧，日射鸳清玉瓦红。
百辟焚香官柳影，一鸦飞立殿檐东。
仰瞻九圣联龙衮，万岁千秋对昊穹。
句
刘禹锡（唐代）

晓莺林外千声啭，芳草阶前一尺长。
避暑椒山呈潘师清
钱亿年（宋代）

凉风生层峦，炎日遮叠嶂。
我来兹地游，主焉乐清旷。
为吏即华兹，愧临士民上。
老丑畏近人，筋骸非少壮。
知止远卑辱，奚敢谓高尚。
龊龊方自持，良心未容放。
促柱有繁音，庞聒无清唱。
却暑御絺綌，自修终弭谤。
居闲无适莫，且免萦重恙。
俯仰心不惭，无言亦疏畅。
氐州第一
方千里（宋代）

朝日融怡，天气艳冶，校英杏萼犹小。燕垒初营，蜂衙乍散，池面烟光缥渺。芳草如薰，更潋滟、波光相照。锦绣萦回，丹青映发，未容春老。

倦客自嗟清兴少。念归计、梦魂飞绕。浪阔鱼沈，云高雁阻，瞪目添愁抱。忆香闺、临丽景，无人伴、轻颦浅笑。想像消魂，怨东风、孤衾独晓。
安平晚渡
林翼池（清代）

薄暮津头唤渡喧，斜阳晻暧水中天。红毛城掩桄榔雾，黑齿人中椰子烟。

新月送将名利客，好风吹尽去来船。南飞乌鹊今何在，击楫中流记昔年。
逍遥咏
宋太宗（宋代）

仙经无限意，龙虎返丹砂。
采缀阴阳理，终期岁月赊。
求来皆有应，不信固难夸。
忙说闲清境，真诚悟几家。
昨夜
胡粹中（明代）

昨夜霜初重，他方叶又黄。
蛩声悲月冷，客意怯风凉。
孤屿渔村外，荒邮野戍傍。
因思旧游处，鱼稻满江乡。
世之咏物者采春花而落秋实余欲矫其失作冬果十咏 其六 椑
方一夔（宋代）

共祖青龙寺，分支金谷湄。捣生澄水漆，摘熟剥霜皮。

半啄馀秋鸟，群偷缚夜狸。长卿消病久，清冷慰诗脾。
徐高御挽歌
张说（唐代）

蒲密遥千载，鸣琴始一追。公卿传世范，仁义续灵基。

不待南游禄，何先北帝期。玉棺从此闭，金鼎代相欺。
麦苗已有生意掘乌禾稬者未止
王炎（宋代）

儿童饭犊女采桑，水满东皋耕事忙。
稻秧半绿麦半黄，天许食新饘粥香。
田父咨嗟仍笑语，赤地一年今得雨。
紫鳖有根妻子喜，免填沟壑弃闾里。
钓月轩以旧雨不来今雨来分韵得雨字
于立（元代）

七月凉飙初破暑，秋声萧萧在庭户。清新故人忽见过，契阔有怀何足数。

西夏郎官好词翰，中州美人妙歌舞。悬知野衲解谈天，况有仙人能噀雨。

金刀削翠藕丝长，绿房破茧莲心苦。诗成脱颖或有神，酒令分曹聊可赌。

殷勤素手累行觞，潇洒清谈藉挥麈。纷纷市上聚蚊儿，昌黎先生唾如土。
高阳台·和周草窗寄越中诸友韵
王沂孙（宋代）

残雪庭阴，轻寒帘影，霏霏玉管春葭。小帖金泥，不知春在谁家。相思一夜窗前梦，奈个人、水隔天遮。但凄然，满树幽香，满地横斜。
江南自是离愁苦，况游骢古道，归雁平沙。怎得银笺，殷勤与说年华。如今处处生芳草，纵凭高、不见天涯。更消他，几度东风，几度飞花。
览镜
葛起耕（宋代）

览镜羞看鬓点霜，若云动业更堪伤。
已甘身向山中老，安得名堪海内香。
雅志拟联高士传，倦游慵入少年场。
长吟酒醒凭阑处，更听秋碪答暮螀。
草木杂咏五首·藤
宋祁（宋代）

虺蔓相结蟠，虬梢互回屈。
纷若未契绳，繁如已纶綍。
峭格外圑阴，尤堪庇炎日。
二月晦日 其一
韩淲（宋代）

春风犹自雨能寒，破褐才除又觉单。眼暗头昏书懒读，一庭幽草静相看。
陈紫林以所画一鱼一刘海戏蟾寄赠兼索书匆匆作此答 其三
张怀泗（清代）

忽把金钱幻老蟾，画图游戏更蹁跹。几回欲逐刘仙去，长看瑶台皓月圆。
寄和卿丈
韩淲（宋代）

去年中秋时，同上东大楼。长风吹绿尊，溪光与云浮。

已而适异吹，吊古寻隐幽。岂伊邂逅欢，亦足写我忧。

严霜冱冬日，再会尤绸缪。平生无是梦，一旦眼底收。

祇今孤山下，交游如故不。萧萧丹叶飞，凭高眇离愁。

诸老日凋谢，畴知敬前修。夫君从李吕，此意千载休。
喜王六同宿
张籍（唐代）

十八年来恨别离，唯同一宿咏新诗。

更相借问诗中语，共说如今胜旧时。
和杨褒早春二首 其一
刘攽（宋代）

雪色留寒风弄和，新阳浅浅故阴多。池冰渐尽泉初洁，径草犹微菊未莎。

归雁声音矜久客，晴云意态似妖娥。杖藜穷巷贫非惫，隐几衡门啸也歌。

身外閒愁从拨弃，眼前诗景得遮罗。亦知白发非春事，老伴相寻奈我何。
许九日闽归
沈受宏（清代）

万里归家白发新，秋风重得饱鲈莼。脱身戎马怜今日，回首关山哭故人。

跌宕七言才更健，萧条八口业长贫。一杯同把松窗酒，坐看天边战伐尘。
见山亭
释心月（宋代）

柳陌花衢烂熳游，不知日月去如流。
抬眸忽见家山在，双手难遮满面羞。
出京途中即事
潘江（清代）

老大不归去，浮生能几何。可怜新白发，犹过古黄河。

官路明烟堠，人家卧碧莎。宝刀仍绣涩，长挂旧山阿。
偈颂一百三十六首
释惟一（宋代）

去秋双峨摧，今夏芝岩坠。
松江松惨然，花屿花流涕。
惟有长空孤月圆，东西分照两无偏。
春晚即事
曹勋（宋代）

化国舒长日正迟，漫天风柳绿成姿。
高低蝴蝶尚春色，零落荼成犹晚枝。
倦思有余时种竹，老怀无著强赓诗。
人人一觉是非梦，但得百年犹此时。
燕居
楼钥（宋代）

大老今居东海滨，燕居晚岁更申申。
外生但喜长依教，一笑相从莫问贫。
闲里只将诗作活，酒边犹有笔如神。
乞言授几俱休论，且作羲皇以上人。
【中吕】普天乐_重过西湖面
张可久（元代）

重过西湖
面图中，红尘外，妆台方钗，芳径罗鞋。金瓶带酒携，纨方和诗卖。一枕清风扁舟快，碧桃香两岸花开。刘郎再来，西施好客，东阁怜才。
暮春即事
老海边，孤山下，晴桥螮蝀，小舫琵琶。春残杜宇声．香冷荼蘼架。淡抹浓妆山如画，酒旗儿三两人家。斜阳落霞，娇二嫩水，剩柳残花。
水调歌头（后十日，子仪相招游仓司后圃，舣舟堤岸，醉中再赋）
管鉴（宋代）

凉意在何许，高柳荫汀洲。移船藕花深处，待得月如钩。一抹晚山残照，十顷醉红香绿，百＿列琼舟。浩歌激苍莽，豪气溢神州。

泛芙蓉，依绿水，并英游。明年此会，可怜独是贾胡留。赖有瀛洲仙子，能应尝为国子录。少驻云霄高步，相与慰沈浮。富贵傥来尔，有酒且相酬。
似仁泽宗芑
陈著（宋代）

来访寄窗师，新田雨茗期。
凉生开酒量，香妙醒诗脾。
半日旧来话，古心他更谁。
要知梦非梦，试问两相知。
娄上纪兴奉柬
秦约（明代）

放船晓发娄之濆，袅袅挐音何处闻。
巴王庙下树如戟，黄姑堂前花似云。
河流虹影向江去，日落王气隔林分。
凭高登远应有思，自数秋风鸿雁群。
次君陟见志韵
周行己（宋代）

秋风飒飒吹寒雨，寒士畏寒不畏暑。杜陵四海无尺椽，颇思大屋连千础。

大庇天下寒士寒，小利犹能及雀鼠。平生志大不小用，未解从人问科举。

可怜时俗喜儇媚，此道悠悠付何所。不如归来负寒日，食芹得味绝不去。

人生何处无一饭，饱卧便便腹如鼓。
乾符丙申岁奉试春涨曲江池（用春字）
郑谷（唐代）

王泽尚通津，恩波此日新。深疑一夜雨，宛似五湖春。

泛滟翘振一，澄清跃紫鳞。翠低孤屿柳，香失半汀蘋.

凤辇寻佳境，龙舟命近臣。桂花如入手，愿作从游人。
次韵太虚夜坐
释道潜（宋代）

古寺冬萧瑟，天寒色更冥。捲帏延素月，转盼失流星。

炉底眠枯蘖，窗根立冻瓶。谈馀焚柏子，一燧小烟清。
涿鹿
文天祥（宋代）

我瞻涿鹿野，古来战蚩尤。
轩辕此立极，玉帛朝诸侯。
历历关河此，随风鸣寒秋。
迩来三千年，王气行幽州。
北海口沧海人间别一天，只容渔父钓苍烟。
而今蜃起楼台处，亦有北来蕃汉船。
平望遇风
张镃（宋代）

平望陂湖一望平，当年地志岂虚名。
微茫远树山同出，破碎层虚日斗明。
更著百千寒雁叫，偏宜三四旅帆征。
疎帘揭起从风入，要洗频年郁滞情。
范漕
洪咨夔（宋代）

西来一鹤山泽臞，春风六辔闲且都。公馀镜月昼阴寂，睡起手且群芳图。

海棠酣透燕王邸，豹血深染重氍毹。昌南别派更奇绝，丰容靓饰香生肤。

牡丹鼎盛汉川谱，行辈近许天彭俱。翠微㔩叶光照路，马上秦虢须人扶。

凤州杨柳足佳思，苒苒百尺青流苏。黎州菊华抱劲节，濯濯一丈黄襜褕。

老成典刑识菌桂，晚出姓字闻珊瑚。石蝉风味更清烈，比屋梓益梁夔巫。

丰年乐事与民共，浣花寻胜时骑驴。珍葩异卉价如玉，烂买西产归东吴。

云坡手种五色锦，遍地步障金谷无。花光深处澹容与，碧瞳如水霜髯须。

公家鸱夷老仙伯，功成始去浮江湖。中原赤子未奠枕，而忍独乐盟鸥凫。

湘江之西勒浯石，瀚海之北封狼胥。归来岸帻坐想雪，太白万里峨眉孤。

气平德全纪渻子，宇定光发南荣趎。不随造物共流转，玉立堂下松千株。
山夜
陈景元（宋代）

登眺忘疲苶，归来约四更。人依山鬼宿，星代月华明。

入寂无昏旦，观心一死生。野溪流不断，风定夜声清。
宣政殿退朝晚出左掖（掖门在两旁如人之臂掖）
杜甫（唐代）

天门日射黄金榜，春殿晴曛赤羽旗。宫草微微承委佩，

炉烟羽羽驻游丝。云近蓬莱常好色，雪残鳷鹊亦多时。

侍臣缓步归青琐，退食从容出每迟。
满江红（和阵郎中元夕）
何澹（宋代）

灯夕筵开，人物共、英词三绝。环坐处、袖中珠玉，郢中春雪。红烛星繁销夜漏，紫霞香满催歌拍。算新年、何处不风光，三山别。

云表殿，千层结。花藉锦，添明月。更浮屠七塔，万枝争发。多谢一天驱宿霭，故教三日成佳节。更何须、海上觅蓬莱，真仙阙。
送林南恩入京
释善珍（宋代）

曩赋登楼望故乡，边淮十丈战尘黄。
已闻淝水返朱序，亦说汉庭怜孝章。
千载青编如属国，一麾白发出炎荒。
山林朝市终殊路，只待除书慰别肠。
菩萨蛮·山城夜半催金柝
顾贞观（清代）

山城夜半催金柝，酒醒孤馆灯花落。窗白一声鸡，枕函闻马嘶。
门前乌桕树，霜月迷行处。遥忆独眠人，早寒惊梦频。
次韵李嗣表夜坐
李若水（宋代）

霜梧一叶落，尘鬓几茎秋。
夜久灯仍暗，人閒室自幽。
文书遮眼具，仕宦活身谋。
此话有谁领，寸心横百忧。
赠九华李丹士
翁卷（宋代）

行遍东南地，曾看江水源。
袖藏勾漏药，身是老君孙。
去住云相似，枯荣事不论。
九华峰最碧，相对旧柴门。
和郑润甫提举见寄 其二
戴复古（宋代）

长身如病鹤，吟苦如蟋蟀。顾此憔悴姿，痴生年八秩。

举世皆好竽，老夫方鼓瑟。梅花莫笑人，茅檐炙朝日。
次韵叔祖题咏泽亭
张镃（宋代）

疆塞声威昔据鞍，筑亭聊此水云看，
地连牛斗东南胜，心体鸢鱼上下观。
一节爱君通表里，百年耽句置炎寒。
挽晁端友著作二首
毕仲游（宋代）

好学五车富，轻财四壁贫。风流汉家令，文物晋诗人。

门户青毡旧，穷途白发新。招魂谁解意，惭愧屈灵均。
山友续辞 黄精
王质（宋代）

我取友兮得黄精，竹叶豆花交野阴。人不图仙只图饱，鸦鹊窠雕龙爪零。

白可撷，青可捋，所思兮何由掇，半岩斜阳孟溪泼。
皖江送石甫北上
邓显鹤（清代）

君官八闽我客粤，南海东海中隔绝。同心天遣一相逢，可惜逢时是离别。

离怀黯黯况九秋，愁霖三日为句留。丈夫不洒别离泪，对子不觉先倾流。

北风猎猎寒肌砭，黄河浊浪连天卷。东南方自亟才用，富贵逼人知不免。

语君且莫愁颠踣，如尔人才岂易得。眉间黄气正飞扬，男儿未可轻量测。

皖公山下一尊酒，骊唱在门鞭在手。野夫独坐听晨鸡，隔旦江头莫回首。
题义门胡氏华林书院
赵惟和（宋代）

华堂高启集儒英，地接仙乡景气清。
苔径静铺修竹影，松窗虚透读书声。
云飞吟阁诗怀冷，泉激层崖客梦惊。
孝弟门风传祖德，圣朝清史独传成。
晚至石潭遇孤鹤怀仙
王称（宋代）

洞口拾瑶草，石流正淙淙。寻源信轻策，一径披鸿濛。

攀缘杂花岛，乱聒松桂风。石床留片云，玉镜莓苔空。

少焉群壑静，落景明西峰。独鹤何处来，舞影寒潭中。

因之想长驭，乘化入无穷。